Slighe Cladach Ynys Môn

'S e frith-rathad astair ann an ceann a tuath na Cuimrigh  a th' ann an **Slighe Cladach Ynys Môn** (Cuimris: *Llwybr Arfordirol Ynys Môn*; Beurla: *Anglesey Coastal Path*, gu oifigeil "*the Isle of Anglesey Coastal Path*"). Tha an cas-cheum mu 124 mìle (200 km) de dh'fhaid agus  a' leantainn iomall-fairge Ynys Môn. Chaidh an cas-cheum fhosgladh ann an 2006. Tha e na phàirt de Shlighe Costa na Cuimrigh, cas-cheum mu 870 mìle (1,400 km) de dh'fhaid bho Cas-gwent (Beurla: *Chepstow*) ann an ceann a deas gu Y Fferi Isaf (Beurla: *Queensferry*) ann an ceann a thuath na Cuimrigh.

## An t-Slighe
Tha an cas-cheum a' leantainn iomall-fairge an eilein air fad ach ann an dà àite, ann an oighreachd Plas Newydd agus aig inbhir Afon Alaw eadar Llanfachraeth is Llanynghenedl. 'S e slighe cearcallach a th' ann a bhios a' tòiseachadh is a' crìochnachadh ann an Caergybi. Anns na leabhraichean-iùil gheibhear stiùireadh tuathal na slighe. Chosg e mu  £1.4 millean an t-slighe a thogail. Tha i a' dol tro *Area of Outstanding Natural Beauty*, roinn a ghabhas a-steach mu 95% de chosta an eilein. Mar sin tha i stèidhichte gu ìre mhòir air na slighean poblach a bh' ann roimhe sin. Fhuaireadh cead bho chuid den na h-uachdaranan cuideachd coiseachd tron fhearann prìobhaideach aca. Tha soidhnichean an rathaid air feadh na slighe. Tha an cas-cheum a' dol tro chruthan-tìre eadar-dhealaichte, leithid fearann-tuathanais, monaidhean le blàir-fhraoich, dùin-ghainmhich,  creigean, làthach sàile is coilltean beaga.  Tha a' chuid as motha den frith-rathad furasta airson coiseachd, air an t-slighe air fad bidh 13,695 troigh (4,174m) uile gu lèir de rathaidean-dìridh is teàrnaidhean ann. Mar as trice  bidh e a' toirt eadar 7 is 10 làithean gus coiseachd timcheall air a' chas-cheum air fad, ged tha feadhainn ann a rinn sin ann an ceithir làithean.

Chaidh an t-slighe a chruthachadh ann an co-bhonn le Menter Môn, buidheann na coimhearsnachd, agus Ùghdarras ionadail Ynys Môn. Fhuair iad maoin bhon Aonadh Eòrpach,  gus gnìomhachasan foise is roinn turasachd a leasachadh. Chaidh an cas-cheum fhosgladh gu oifigeil 9 an t-Ògmhios 2006 le Rhodri Morgan.

## Slighean ceangailte

Tha slighean beaga chun na dùthcha ann a tha ceangailte ri Slighe Cladach Ynys Môn: 

#Slighe chearcallach Mynydd Mechell - 'S e cas-cheum furasta a th' ann, mu 3 mìle (5 km) de dh'fhaid agus bidh e a' toirt timcheall air 2 uair a thìde airson coiseachd. Tha e a' tòiseachadh aig *Jerusalem Chapel* ann am Mynydd Mechell (). 
#Slighe chearcallach Copper Coast - Tha an cas-cheum seo a' tòiseachadh is a' crìochnachadh ann an Amlwch Port (). Tha e a' leantainn seachad air taigh-solais Point Lynas agus tro Pharys Mountain. Tha e mu 14 mìle (22 km) de dh'fhaid agus bidh e a' toirt timcheall air 6 uair a thìde airson coiseachd. 
#Ynys Llanddwyn - Air a' chas-cheum seo thèid an luchd-coiseachd seachad air cuid de na tràighean as bòidhche an eilean. Tha e a' tòiseachadh aig pàirc-chàraichean   agus tha e mu 1.4 mìle (2.3 km) de dh'fhaid. Tha an t-eilean Ynys Llanddwyn (Beurla: *Llanddwyn Island*) na phàirt den Tèarmainn Nàdair Nàiseanta *Newborough Warren*. 'S e eilean-tràghaidh  a th' ann an Ynys Llanddwyn  agus mar sin feumar a bhith mothachail ma bhios am muir a' lìonadh.

## Àitichean eile air an t-slighe

Ma choisichear an t-slighe gu tuathal le a bhith a' tòiseachadh ann an Caergybi thèid an luchd-coiseachd seachad air na h-àitichean inntinneach a leanas: 

## Iomraidhean


## Ceanglaichean a-mach
* Làrach-lìn oifigeil, le mapaichean (Cuimris; Beurla)
* Anglesey Walking Festival (Beurla)

Roinn-seòrsa:A' Chuimrigh